วิตกอุปทานล้นตลาดกดน้ำมันดิบปิดลบ
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (9 พ.ย.) เนื่องจากนักลงทุนยังคงวิตกกังวลเกี่ยวกับภาวะอุปทานล้นตลาด โดยเฉพาะอย่างยิ่งหลังจากมีรายงานว่ากลุ่มประเทศผู้ส่งออกน้ำมัน (โอเปก) ผลิตน้ำมันเพิ่มขึ้นในเดือนต.ค.
10 พ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนธ.ค.ลดลง 42 เซนต์ หรือ 0.9% ปิด (9 พ.ย.) ที่ 43.87 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนธ.ค.ที่ตลาดลอนดอน ลดลง 23 เซนต์ หรือ 0.5% ปิดที่ 47.19 ดอลลาร์/บาร์เรล
สัญญาน้ำมันดิบ WTI ปิดตลาดอ่อนแรงลงเนื่องจากนักลงทุนยังคงวิตกกังวลเกี่ยวกับภาวะอุปทานล้นตลาด หลังจากมีรายงานว่า กลุ่มโอเปกผลิตน้ำมันสูงกว่าโควต้า 30 ล้านบาร์เรลต่อวันในเดือนต.ค.ที่ผ่านมา ขณะเดียวกันมีรายงานว่า อิหร่านซึ่งเป็นหนึ่งในสมาชิกโอเปกนั้น วางแผนที่จะเพิ่มปริมาณการผลิตน้ำมันดิบอีก 1 ล้านบาร์เรลต่อวัน ภายในช่วงสิ้นเดือนมี.ค.ปีหน้า
ส่วนสำนักงานสารสนเทศด้านการพลังงานของรัฐบาลสหรัฐ (EIA) รายงานเมื่อวันพุธที่ผ่านมาว่า สต็อกน้ำมันดิบในรอบสัปดาห์ที่แล้ว ปรับตัวเพิ่มขึ้น 2.85 ล้านบาร์เรล สู่ระดับ 482.8 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 6 ติดต่อกัน ขณะที่นักวิเคราะห์คาดว่าจะเพิ่มขึ้น 2.5 ล้านบาร์เรล
อย่างไรก็ตาม สัญญาน้ำมันดิบปรับตัวลงในกรอบที่จำกัด เนื่องจากตลาดได้รับแรงหนุนในระหว่างวันหลังจากนายอับดุลลาห์ อัล-บาดรี เลขาธิการกลุ่มโอเปกคาดการณ์ว่า ตลาดน้ำมันจะมีความสมดุลมากขึ้นในปีหน้า ขณะที่อุปสงค์เพิ่มมากขึ้น ทั้งนี้ โอเปกจะจัดการประชุมในวันที่ 4 ธ.ค.เพื่อหารือถึงนโยบายการผลิตน้ำมัน หลังจากที่เมื่อปีที่แล้ว โอเปกตัดสินใจคงกำลังการผลิต แม้ราคาน้ำมันดิ่งลง ท่ามกลางการเพิ่มการผลิตจากสหรัฐ